Illum il-Kunsill adotta sett ta' miżuri restrittivi kontra l-Grupp Wagner, entità militari privata mhux inkorporata bbażata fir-Russja. Il-miżuri huma mmirati kontra il- grupp Wagner innifsu , u tmien individwi u tliet entitajiet marbuta miegħu. Il-grupp Wagner irrekluta, ħarreġ u bagħat operaturi militari privati f'żoni ta' kunflitt madwar id-dinja biex jinstigaw il-vjolenza , jinfexxu jisirqu r-riżorsi naturali u jintimidaw lill-popolazzjoni ċivili bi ksur tad-dritt internazzjonali, inkluż id-dritt internazzjonali dwar id-drittijiet tal-bniedem. L-individwi elenkati mill-UE huma involuti f' abbużi serji tad-drittijiet tal-bniedem , inkluż tortura u eżekuzzjonijiet u qtil extraġudizzjarji, sommarji jew arbitrarji, jew f' attivitajiet destabbilizzanti f'xi wħud mill-pajjiżi li joperaw fihom, inkluż il-Libja, is-Sirja, l-Ukrajna (Donbas) u r-Repubblika Ċentru-Afrikana. Il-grupp qed ixerred ukoll l-influwenza malinja tiegħu x'imkien ieħor, b'mod partikolari fir- reġjun tas-Saħel . Għal dawn ir-raġunijiet il-grupp jikkostitwixxi theddida għan-nies fil-pajjiżi fejn jinsab preżenti, ir-reġjun usa' u għall-Unjoni Ewropea. L-għan tad-deċiżjoni tal-lum huwa li nirrestrinġu l-attivitajiet sovversivi tal-Grupp Wagner. Juri d-determinazzjoni qawwija tal-UE li tiddefendi l-interessi u l-valuri tagħha fil-viċinat tagħha u lil hinn minnu, u li tieħu azzjoni tanġibbli kontra dawk li jheddu l-paċi u s-sigurtà internazzjonali, u li jiksru d-dritt internazzjonali. Il-miżuri restrittivi imposti llum ġew miftiehma taħt erba' reġimi ta' sanzjonijiet differenti : ir-Reġim Globali ta' Sanzjonijiet tal-UE b'rabta mad-Drittijiet tal-Bniedem, u reġimi ta' sanzjonijiet relatati mas-sitwazzjoni fil-Libja u fis-Sirja, kif ukoll għal azzjonijiet li jdgħajfu l-integrità territorjali tal-Ukrajna. L-individwi u l-entitajiet elenkati issa ser ikunu soġġetti għal iffriżar tal-assi fl-UE. Barra minn hekk, l-individwi elenkati ser ikunu soġġetti għal projbizzjoni fuq l-ivvjaġġar lejn l-UE. Barra minn hekk, persuni u entitajiet fl-UE ser jiġu pprojbiti milli jagħmlu fondi disponibbli, direttament jew indirettament, lil dawk elenkati. L-atti legali rilevanti, inkluż l-ismijiet tal-persuni u tal-entitajiet ikkonċernati, ġew ippubblikati fil-Ġurnal Uffiċjali. Atti legali, inkluż l-ismijiet tal-persuni u l-entitajiet elenkati Ara l-paġna tal-laqgħa